অনশনে বসবেন প্রধানমন্ত্রী নরেন্দ্র মোদী। শুক্রবার বিজেপি-র প্রতিষ্ঠা দিবসে সংসদীয় দলের বৈঠকে তিনি বলেছেন, গণতন্ত্রের কণ্ঠরোধ করছে কংগ্রেস। সংসদে বিরোধী দলগুলির অচলাবস্থা তৈরি করার প্রতিবাদ জানাতে আগামী ১২ এপ্রিল অনশনে বসবেন বিজেপি সাংসদরা।
সাংবাদিক সম্মেলন করে সংসদবিষয়ক মন্ত্রী অনন্ত কুমার বলেন, সংসদ অচল হওয়া নিয়ে ক্ষুব্ধ প্রধানমন্ত্রী। তিনি বলেছেন, বিজেপি-র শক্তি বাড়ার জন্যই কংগ্রেস-সহ বিরোধী দলগুলি নেতিবাচক রাজনীতি করছে।

এই বিষয়ে অন্যান্য খবর

মমতাদের ‘কুকুর-বিড়াল’ বললেন অমিত শাহ! পরে দিলেন কুকথার বিস্তারিত ব্যাখ্যা


উল্লেখ্য, এই বছরে সংসদের বাজেট অধিবেশন রেকর্ড করেছে। ২০০০ সালের পরে এমন গোলামাল আর হয়নি। সংসদের বেশির ভাগ সময়ই নষ্ট হয়েছে হট্টগোলে। সংসদে রাষ্ট্রপতির বক্তব্যের পরে প্রধানমন্ত্রীর ধন্যবাদ জ্ঞাপন বক্তব্যের সময়েও বিভিন্ন বিরোধী দলের সাংসদ তাঁকে প্রায় ঘিরে ধরেন। প্রধানমন্ত্রীর বক্তব্য চলাকালীন এই ধরনের বিশৃঙ্খলা নজিরবিহীন বলে এদিন দাবি করেছেন প্রধানমন্ত্রী।
তিনি বলেন, গণতন্ত্রের স্বার্থের কথা মাথায় রেখেই হইহট্টগোলের মধ্যেও দেড় ঘণ্টারও বেশি সময় ধরে বক্তব্য চালিয়ে যান। মোদী বলেন, বিরোধীদের কাছে কোনও ইস্যু নেই বলেই তারা সংসদে গোলমাল করছে। 
উল্লেখ্য, বাজেট অধিবেশনর দ্বিতীয়ার্ধে লোকসভায় ২৩ শতাংশ সময় এবং রাজ্যসভায় ২৮ শতাংশ সময় অধিবেশন চলেছে। টানা ২১ দিন সংসদ অচল থেকেছে। এর প্রতিবাদে বিজেপি সাংসদরা তাঁদের প্রাপ্য বেতন ও ভাতা নেবেন না বলেও জানিয়েছেন কেন্দ্রীয় মন্ত্রী অনন্ত কুমার। একই সঙ্গে দেশের সর্বত্র বিজেপি সাংসদরা একদিনের অনশনে বসবেন। 
সংসদ অচল হওয়া নতুন কোনও ঘটনা নয়। কিন্তু তার প্রতিবাদ জানিয়ে বিরোধীদের চাপে ফেলতে ভারতের সংসদীয় রাজনীতিতে শাসকদলের অনশনে বসা নিঃসন্দেহে বেনজির ঘটনা।